**בראי הסביבה**

היצור היחיד עלי אדמות שיכול להביט במראה ולהבין את הקשר בינו לבין ההשתקפות שלפניו הוא, כנראה, האדם, אותו יצור עצמו שיצר את המראה. יכולת ההתבוננות שלנו בעצמנו היא היכולת שלנו להביט בדרך תבונית גם בדברים שמחוץ לנו, כלומר, בסביבה שאנחנו נמצאים בה. בניגוד ליצורים חיים אחרים, המודעות שלנו לסביבה חורגת מגבולות הצרכים הקיומיים שלנו, כלומר, כאשר אנחנו מתבוננים סביב, איננו מתמקדים רק במה שנחוץ באורח מידי לקיומנו: פרי עץ, בשר ציד, מחסה, בן זוג אפשרי, צאצאים, חברים ל"עדר" וכדומה. כיצורים תבוניים, אנחנו מזהים מערכת שלמה של מרכיבים, גורמים ויחסי גומלין, מערכת המתייחסת למערכות אחרות במבנים הולכים וגדלים: משפחה – בית, משפחות – שכונה, שכונה – עיר, הר – רכס, רכס – אזור גיאוגרפי וכדומה. בתוך המערכות הללו אנחנו מודעים לחלקנו וליכולת ההשפעה שלנו, אם כשותפים מרכזיים, או כצופים – תיירים, או כחוקרים, וגם כמזיקים.

בתוך החברה האנושית כל פרט מאפיין את עצמו ומודע לייחודו. כאשר אנחנו מרחיבים את גבולות ההתבוננות שלנו, אנחנו כוללים בהם קבוצה גדולה יותר של אנשים. קבוצה שיש לה מכנה משותף כלשהו: משפחה – משפחת לוי, כיתה – כיתה ב3. כאשר נגדיר קבוצה כזאת בתוך מקום מסוים, למשל "ביתה של משפחת לוי", נגדיר למעשה "סביבה" ונייחד אותה מסביבות אחרות (בתיהם של השכנים בבניין, כיתות אחרות בבית הספר). הגדרת הסביבה תוך מודעות לחלקנו בתוכה קובעת גם את היחס של כל אחד מאתנו אליה. כשותף ל"סביבת הבית של משפחת לוי", אני חייב לשמור על שלמותה ועל ייחודה. יש רק משפחת לוי אחת שגרה בדירה מספר 6 בבית מספר 12 ברחוב X בעיר Y. אפשרת לבוא להתארח אצלה או לבוא לתקן את האסלה בדירתה, אבל אי אפשר לטעות בזיהוי של כל מה וכל מי ששייך ל"סביבת הבית של משפחת לוי": בני המשפחה, הכלב הזקן, הרהיטים, וכל אלה "מחוברים" במוזיקה שמתנגנת באוויר, בריח התבשילים וגם בזמירות השבת ובצעקות ובמריבות. כאשר בני משפחת לוי מגדירים את הסביבה שלהם "הבית" ("תתקשר הביתה", "קניתי פרחים בשביל הבית"), הם לוקחים על עצמם אחריות לשלמותה ולתפקודה. ואם יתפוצץ צינור בחדר האמבטיה ונזק ייגרם לסביבת הבית של משפחת מיוחס בקומה למטה, בני משפחת לוי יצטרכו לשאת בהוצאות. באותו אופן, אי אפשר לטעות בזיהויה של הסביבה של כיתה ב3: "אין בשום מקום בעולם תלמידים כאלה ומורה כזאת", "אין שום כיתה בעולם שמקושטת ככה או ששולחנותיה מלוכלכים בקשקושים כאלה". אין לטעות גם בייחודה של "סביבת בית הספר" של "השכונה..." וכדומה.

בסיכומו של דבר, מרגע שאנחנו מגדירים סביבה כלשהי ואת חלקנו בתוכה, אנחנו יוצרים ראי שאנחנו משתקפים בו כפרטים ומשתקפים בו גם הקשרים בינינו ובין פרטים אחרים. ראי זה אינו בלעדי לסביבה אנושית מלאכותית; הוא יכול לשקף גם "סביבה טבעית", כמו הקוטב הצפוני. ברגע שאנחנו מבקרים שם כתיירים או כחוקרים, או אפילו צופים בסרט תעודה על המקום, אנחנו מפעילים על התמונה הנגלית לעינינו את כלי החשיבה שלנו ואת רגשותינו, מתארים ומגדירים את מה שאנחנו רואים וחווים (קרחונים, דובים, אגמים), ובכך הופכים את הסביבה הזאת לחלק מחיינו, גם אם נברח ממנה לפני שנקפא או נשלטט לערוץ הקניות ("שמעתם על מכלית הדלק שהתנגשה בקרחון ליד הקוטב הצפוני?... הייתי שם לפני שנתיים בטיול!" "מה שקרה לאוכלוסיית כלבי היום הוא ממש אסון").